*З успамінаў Лізаветы Ігнатаўны Бутар*

|  |
| --- |
| **Наша вёска Стайкі была спалена немцамі**  **22 лістапада 1942 года ў панядзелак.** |

З таго часу колькі прайшло гадоў, а ўсё, што здарылася, нібыта глыбей у памяць уразаецца. У Стайках страціла маці, сястру, мужа, усяго 15 чалавек сваіх сваякоў і яшчэ 16 з боку мужа. Цяжка сказаць, колькі усяго чалавек папалілі немцы ў вёсцы, бо там сагналі не толькі сваіх, але і з навакольных вёсак. Прыгналі колькі чалавек з Плятэрова і яшчэ тых, каго злавілі ў лесе ў час аблавы. Шмат людзей загінула.

Тыдні за тры да знішчэння вёскі прыйшлі да нас нібыта партызаны. Прыпыніліся, папрасілі паесці. Мне адразу яны падазронымі здаліся, а потым аднаго пазнала – аўрэяў у Ёдах страляў. Каго можна, папярэдзіла, каб былі асцярожнымі. Пасля гэтага паехалі ў Стайкі немцы, двух чалавек застрэлілі – аднаго свайго з вёскі і ваеннапалоннага, які жыў тут некалькі месяцаў на гаспадарцы. Больш тады нікога не чапалі.

22 лістапада вёску сталі акружаць немцы. Яны ж праводзілі аблаву ў лесе, бо чулася страляніна здалёку. Было каля 10 гадзін раніцы, мы сядзелі ў хаце. Толькі што вярнуліся з лесу мужчыны, не паспелі пераапрануцца, як з’явіліся немцы. Мы сталі выскокваць з хаты. Дзевер мой так і пабег – адна нага ў боце, мабыць, не паспеў скінуць. Я схапіла за рукі нашых дзяцей – прыёмных сыноў Валодзю і Фелікса і падалася ўздоўж хаты праз агарод да хмызняку. Далей не пабеглі, бо маглі натыкнуцца на немцаў, схаваліся ў гушчары. Мы былі не адны, побач хавалася некалькі чалавек з вёскі. Сядзелі вельмі ціха, хаця пакутвалі, асабліва дзеці, ад холаду, з хаты ж выскачылі з чым хто быў. Гадзін каля трох пачуліся кулямётныя чэргі і амаль адразу ў чатырох месцах успыхнула полымя. Стала зразумела, што трэба некуды ісці. Пабрылі па лесе. Аднаго з хлопчыкаў па чарзе несла на плячах, хаця была цяжарная. Наперад гналі страх і адчай. Як сцямнела, страляніна заціхла, толькі недзе ўбаку пад лесам раз-пораз узляталі ракеты. Выйшлі да стагоў сена і тут зрабілі сабе прытулак. Хлопчыкі мае ўвесь час трымаліся, хаця б раз заплакалі. Толькі аднойчы ціхенька ўзгадалі: “Хаця б якую скібачку хлеба з сабой узялі”.

Хаваліся ў лесе да пятніцы, потым сіл не стала. Вырашылі ісці хоць куды, хай лепей заб’юць, чым так пакутваць. Дабрылі да Лубянкі, зайшлі ў хату, а гаспадары вельмі напужаныя. Усё вакол карнікі нішчаць і паляць, з’явіліся і ў іх вёсцы. Ніхто не ведае, што будзе далей. А дзеці як зайшлі ў цёплую хату, так і паваліліся на падлогу, заснулі. З адчаю пайшла па вёсцы шукаць немцаў, каб лепей расстралялі. Сустрэла некалькі салдат, яны да афіцэра накіравалі. Была ў вёсцы настаўніца, якая троху па-нямецку разумела. Яна мяне выратавала, калі я да афіцэра падыйшла, папрасіла, каб мяне не чапалі. На ноч у вёску наехала шмат немцаў. Адзін з тых, што размясціліся ў нашай хаце, быў зусім маладзенькі. Паглядзеў на дзяцей і хлеба ім адламаў.

Раніцай па вуліцы пакаціліся фурманкі, нагружаныя рознымі хатнімі рэчамі. Адна з іх была накрыта посцілкай, якую маці сваімі рукамі ткала. Як убачыла гэта, сэрца і зайшлося. У Лубянцы не трэба было заставацца, маглі людзей пад бяду падвесці. Пайшлі ў бок Стаек, але да вёскі не дайшлі. На нашых вачах запылалі ўсе хаты. Іх, значыць, немцы пасля таго, як вывезлі дабро, падпалілі.

Прыйшлося ісці ў лес. Некалькі дзён блукалі па сцяжынках. Ужо пачаў падаць снег. Калі які гаспадар у вёсцы ці на хутары пускаў, то не надоўга. Усе баяліся. Не менш чым ад голаду, пакутвалі ад сцюжы. Каб у дзяцей не адмерзлі пальцы, травой завязала рукавы вопраткі.

Дабраліся да хутара кашэль, дзе жыў страечны брат мужа. Там знайшлі прытулак на зіму. У мяне нарадзілася дзяўчынка. Заставацца ў Кашалях было небяспечна. Летам пайшлі шукаць іншага прытулку. Побач са Стайкамі ў Быкоўскіх знайшлі ўцалелую пустую хату. Там і пасяліліся. Хутка, восенню 1943г., пачалася новая карная экспедыцыя. Зноў давялося хавацца. Трое сутак адсядзелі ў балоце. Дзяўчынку ўвесь гэты час толькі балотнай вадой паіла, з вопраткі на ёй была толькі адна рубашка. Каб не загінуць з голаду і холаду, давялося выходзіць з лесу. Трапіла да немцаў. Спачатку думала, што расстраляюць, бо некалькі разоў назвалі бандыткай. Чаму не расстралялі, не ведаю, пагналі ў Ёды, дзе збіралі людзей для адпраўкі ў Германію. Гэта дзесяць кіламетраў пехотай з дзіцём на руках. У адной з вёсак нехта з жанчын ажна загаласіў ад жалю: “Вось бандытку знайшлі”.

У Германію мяне не адправілі, з-за малых дзяцей. У Ёдах удалося знайсці прытулак да канца вайны.

… Кожны год, якія б не былі клопаты, абавязкова прыязджаю з Стайкі. Толькі ў 1993 г. не ўдалося наведаць родныя мясціны.Цяпер жыву ў Латвіі і дабрацца ўсё цяжэй. Вельмі хацела над магілай крыж паставіць, але раней нельга было, а цяпер сіл ужо няма. Понік там, праўда, стаіць. Некалькі гадоў таму побач пасадзіла ёлачкі. На наступны год засталася толькі адна. Дарогу побач з магілай трактары зрабілі, нібыта зямлі мала. Была неяк у хатыні, шукала на могілках свае Стайкі і не знайшла. Цяпер у Латвіі слухаю больш перадачы з Мінска. У іх шмат расказваецца аб вайне, аб знішчаных вёсках. Толькі нашу вёску ніхто ні разу не ўзгадаў. Мне жыць засталося няшмат. Я заўсёды буду памятаць аб Стайках, аб сваіх блізкіх. Хачу, каб і іншыя хаця б час ад часу згадвалі Стайкі і тых, хто ў ёй без віны загінуў. [стар. 299, “Памяць”]